Štilichová, Jana, generálna riaditeľka Slovenského pozemkového fondu (2021-06-30):
Ďakujem pekne. Zazneli tu viaceré poznámky, dotazy, čo sa týka jednak organizačnej zmeny, jednak fungovania všeobecne Slovenského pozemkového fondu za minulé roky, terajšie roka a tak ďalej. Dovolím si povedať jednu vec. Slovenský pozemkový fond je zriadený už skoro 30 rokov. Za 30 rokov sa ani raz neudiala nejaká väčšia organizačná zmena, ktorá by podporila nejakú takú lepšiu rozpracovanosť celej agendy. Prišla s tým až bývalá generálna riaditeľka pani Bartošová. Ja sa priznám, že túto zmenu som uvítala, pretože čím ďalej tým viac sa zhoršovala výkonnosť pracovníkov a nie kvôli ich neodbornosti. To sú všetko vysoko kvalifikovaní odborníci, ktorí robia na Slovenskom pozemkovom fonde dlhé roky. Je to kvôli tomu, že vždy každá vláda si zmenila štatutárny orgán. Štatutárny orgán si potom menil následne riaditeľov na pozíciách. Každý riaditeľ, každý štatutárny orgán prišiel s nejakými novinkami vo svojej práci, ktorá len komplikovala a znefunkčňovala výkon týchto kvalitných pracovníkov. Čiže, prosím vás, táto zmena prísť musela. O tomto tu nemusíme diskutovať. Či bude, alebo nebude efektívna, dovolím si vás poprosiť o určitú mieru trpezlivosti, aby sme dokázali teda, že to fungovať bude. Nedá sa očakávať, že keďže účinnosť tejto zmeny prišla k 1. 6. tohto roka, podotýkam, nie je možné, aby sme za mesiac očakávali výsledky také, aké tu neboli 25 rokov. To je k organizačnej zmene. Doklady, ktoré teda sa presúvali v rámci organizačných zmien, boli zabezpečené. Boli zabezpečené, áno, síce máte pravdu, kuriérskou spoločnosťou, ale spoločnosťou, ktorú sme vybrali v rámci verejného obstarávania. Balenie zabezpečovali pracovníci, ktorí mali na zodpovednosti svoju vlastnú agendu, a presúvali ju na druhých pracovníkov. Čiže nie je možné, aby sa niečo stratilo úmyselne. Možno neúmyselne, možno sa stratí doklad, ale tu, ako tu stojím, som presvedčená o tom, že to nie je možné. Pokiaľ to, samozrejme, nebude úmysel. Dovolím si takisto podotknúť alebo dať nejakú faktickú poznámku k súčasne prebiehajúcej kontrole na Slovenskom pozemkovom fonde, ktorú vykonáva NKÚ. Považujem za vysoko neprofesionálne, aby sa predseda úradu a podpredseda vyjadrovali k záverom, ktoré ešte nie sú ani spísané. My ako kontrolovaný subjekt ešte túto správu nemáme k dispozícii a už sú medializované informácie o tom, že sme; prepáčte, strašne zle sa mi v tom dýcha; že sme netransparentní, že máme zle nastavené kontrolné systémy. To nie je pravda! Nikto sa nikdy nezúčastnil priamo našich zasadnutí buď Rady fondu, alebo teda celý kontrolný mechanizmus, jako to prebieha od referenta, ktorý pripraví spis, až teda po podpise štatutára. Nikto nevie, že tá kontrola je viacstupňová, približne sedemstupňová. Čiže, poprosila by som vás, aj čo sa týka OVN-ka, OVN-ko bolo zavedené do 504-ky v roku 2018. Účinnosť nadobudla v roku 2018. Faktom zostáva, že pani Šklíbová, predchádzajúca ešte teda generálna riaditeľka, si nesplnila zákonnú povinnosť v roku 2019 a dodatky nevypracovala. Čierny Peter zostal pani Bartošovej (povedané so smiechom) akože. To si nemusíme tu dokazovať. To sú fakty. Keďže musíme ísť my v súlade s legislatívou platnou, tak bolo nutné, aby sa tieto dodatky vypracovali. Vypracovali sa o rok neskôr, ako sa mali. Čiže aj toto treba zohľadniť. Treba si naozaj uvedomiť viaceré kroky. A čo sa týka korupčných káuz, dovolím si, sa dotknúť tým len jedným slovom alebo jednou vetou. Toto nie je o zlyhaní organizácie ako takej, ale o zlyhaní jednotlivcov. A to je o zlyhaní jednotlivcov na tých najvyšších miestach, pretože tí klasickí referenti, ktorí vykonávajú odbornú prácu, na toto priestor nemajú. To môžu vykonávať len štatutárny buď štatutárne orgány, alebo teda ľudia na najvyšších miestach. Povedzme si tak, ako to je. Ďakujem. (Potlesk.)